Més de 500 professionals han participat en l'elaboració del document de treball de la comissió Tècnica de Salut Mental i Addiccions de l'ENAPISC
Aquest model s'implementarà en territoris pilot per tal de poder-ne realitzar una avaluació de procés i resultats
La Comissió Tècnica de Salut Mental i Addiccions de l'ENAPISC ja ha publicat el document que defineix el procés assistencial de salut mental i addiccions a la xarxa d'atenció primària i que descriu la visió i els objectius, la cartera de serveis, els models organitzatius així com els factors facilitadors transversals que cal tenir en compte en la seva implantació.
El Grup de treball que ha elaborat el document ha estat format per professionals clínics experts en aquest àmbit (en la selecció dels quals s'ha tingut cura de preservar la representativitat territorial, professional i la paritat de gènere), per representants institucionals del Departament de Salut i el CatSalut, i per representants de la Comissió permanent de l'ENAPISC.
El document resultant d'aquesta comissió s'ha compartit amb més de 500 professionals, Societats científiques, Col·legis professionals, Plans Directors, directius i associacions de ciutadania organitzada en un procés de socialització que ha rebut més del 60% de respostes i aportacions.
El grau d'acord amb el document ha assolit el 80% (agrupant el d'acord i molt d'acord) en l'anàlisi de la socialització.
L'objectiu final ha estat el d'obtenir entre tots la que ha de ser la guia per a la implementació del nou model per a l'atenció a la salut mental i les addiccions en el context de l'atenció primària i l'entorn comunitari, fugint de documents estàtics nascuts des de l'administració, sinó cercant eines dinàmiques de transformació constant i de resposta als reptes que tenim davant.
Aquest model s'implementarà en territoris pilot per tal de poder realizar-ne una avaluació de procés i resultats en salut.
En l'avaluació de la prova pilot als territoris XAP demostratius s'analitzaran l'experiència i satisfacció dels professionals i de la ciutadania en primera persona, mecanisme que permetrà incloure la participació ciutadana real en el procés de disseny abans de la implementació del model a tot el territori.
També ha estat tasca d'aquest grup de treball analitzar els treballs previs realitzats en el marc del Pla director de salut mental i addiccions, la cartera de serveis de salut mental així com experiències exitoses territorials i alinear el document amb el Pla de salut, el Pla director de salut mental i addiccions (PDSMiA), el Protocol d'activitats preventives de l'Agència de Salut Pública i d'altres plans referents de l'APSC, com el ComSalut, el Pla interdepartamental i intersectorial de salut pública (PINSAP) o el Pla nacional d'urgències de Catalunya (PLANUC), entre d'altres.
Tot i que el model serà avaluat en els territoris pilot, algunes accions que proposa el nou model de salut mental i addiccions ja poden començar a implementar-se en els territoris com per exemple la creació de l'equip integrat de salut mental i atenció primaria o els espais d'atenció conjunta.
En aquest enllaç trobareu més informació sobre l' Estratègia nacional de l'atenció primària i salut comunitària (ENAPISC).